KIRJALLINEN KYSYMYS E-1073/01 esittäjä(t): Stavros Xarchakos (PPE-DE) ja Antonios Trakatellis (PPE-DE) komissiolle. Olympiakisoihin liittyvät rakennustyöt Marathonin ja Shiniasin alueella.



Virallinen lehti nro 340 E , 04/12/2001 s. 0163 - 0163



KIRJALLINEN KYSYMYS E-1073/01 esittäjä(t): Stavros Xarchakos (PPE-DE) ja Antonios Trakatellis (PPE-DE) komissiolle (5. huhtikuuta 2001) Aihe: Olympiakisoihin liittyvät rakennustyöt Marathonin ja Shiniasin alueella Ateenan akatemian tiedonannon mukaan Kreikan pääministeriä on pyydetty henkilökohtaisesti puuttumaan asiaan, jotta olympiakisojen soutustadionin rakentaminen Marathonin historialliselle alueelle estettäisiin. Ateenan akatemia mainitsi, että se on jo 26. tammikuuta 2001 selittänyt pääministeri Simitisille osoittamassaan kirjeessä syyt, joiden vuoksi soutustadionin rakentaminen Marathonin ja Shiniasin alueelle on estettävä. Historiallinen paikka uhkaa tuhoutua ja Shinian kosteikkoalueen ekologisesti herkälle alueelle odotetaan käyvän samoin, mitä monet ympäristöjärjestöt kuten WWF-Hellas ym. ovat korostaneet. Voisiko Euroopan komissio kertoa minulle, mikä on sen virallinen kanta tähän asiaan ja minkälaisiin toimiin se aikoo mahdollisesti ryhtyä Kreikan hallituksen suuntaan, joka näyttää päättäneen kaikesta huolimatta ryhtyä rakentamaan tätä hanketta, vaikka Kreikassa ja ulkomailla on reagoitu tätä vastaan, mistä myös Cambridgen yliopiston klassisten kielten laitoksen tiedonanto on osoituksena: siinä pyydetään kunnioittamaan ihmiskunnan menneisyyden jäännöksiä tällä erityisen herkällä alueella? Margot Wallströmin komission puolesta antama vastaus (22. kesäkuuta 2001) Komissiolle on toimitettu arvoisien parlamentin jäsenten mainitseman hankkeen ympäristönäkökohtia koskeva kantelu, joka liittyy erityisesti suunnitellun soutustadionin vaikutuksiin Shiniasin alueen suojeluun. Kreikka ei ole ehdottanut Shiniasin suoaluetta sisällytettäväksi Natura 2000 -verkostoon luonnonvaraisten lintujen suojelusta (2 päivänä huhtikuuta 1979 annettu neuvoston direktiivi 79/409/ETY(1)) tai luonnonvaraisen eläimistön ja kasviston suojelusta (21 päivänä toukokuuta 1992 annettu neuvoston direktiivi 92/43/ETY(2)) annettujen direktiivien perusteella. Koska alue on kuitenkin mukana tiedeyhteisön viiteluetteloissa, komissio on ottanut edellä mainitun kantelun takia yhteyttä Kreikan viranomaisiin saadakseen tarkkoja tietoja suunnitellusta olympiakisoihin liittyvästä projektista. Komission tavoitteena on varmistaa kehityssuunnitelmien yhteensovittaminen alueen suojeluarvon kanssa. Vastauksessaan komission kysymyksiin Kreikan viranomaiset painottavat kehityssuunnitelmien yleisiä hyötyvaikutuksia, jotka liittyvät alueelle perustettavaan kansallispuistoon. Vastauksen sekä komission tietoon tulleiden lisätietojen perusteella komissio on tehnyt hiljattain tilanteesta arvion paikan päällä. Koottu tieto on nyt arvioitavana, ja komissio voi päättää sen perusteella asiaa koskevista jatkotoimista. Alueen kulttuuriarvoon osalta muistutetaan, että EY:n perustamissopimuksen 151 artiklan (entisen 128 artiklan) mukaan EY:llä on valtuudet rohkaista jäsenvaltioiden välistä yhteistyötä kulttuurin alalla. Parlamentin jäsenten esittämä kysymys ei kuulu yhteisön toimivallan vaan toissijaisuusperiaatteen mukaisesti vain jäsenvaltion toimivallan piiriin. (1) EYVL L 103, 25.4.1979. (2) EYVL L 206, 22.7.1992.